En 40-årig mand fra Fjerritslev-området er igen løsladt efter sin anholdelse for knivstikkeri. Natten til fredag stak han en 47-årig i maven med en lommekniv under, hvad Nordjyllands Politi betragter som et "druk-gilde". Det skete på Thistedvej i Fjerritslev, hvor tre mænd var samlet - øjensynligt mest for at drikke. Hen på natten opstod der slagmål, hvorunder den 40-årige stak en lommekniv i maven på en af de andre. Den 47-årige er uden for livsfare. Den 40-årige har været i politiets varetægt til fredag, hvor han blev løsladt uden at være fremstillet for en dommer. Han er stadig sigtet for legemesbeskadigelse.

Referat:
40-årig sigtet for at stikke drukkammerat under slagsmål